বৌদ্ধ ধর্মের প্রবর্তক গৌতম বুদ্ধ দশম বর্ষাবাস পালন করেন পারিলেয়্য বনে। সেখানে বর্ষা যাপনকালে হস্তীরাজ প্রতিদিন তাঁর সেবা করত, বনের ফলমূল সংগ্রহ করে তাঁকে দান করত। এসময় একটি বানর হস্তীরাজ কর্তৃক বুদ্ধকে সেবা করতে দেখে তারও বুদ্ধকে পূজা করার ইচ্ছা জাগে। বানরটি ভাদ্র পূর্ণিমাতে একটি মৌচাক সংগ্রহ করে বুদ্ধকে দান করে। মৌচাকে মৌমাছির ছানা ও ডিম থাকায় বুদ্ধ প্রথমে মধু পান করেননি। বানরটি তা বুঝতে পেরে মৌচাকটি নিয়ে ছানা ও ডিম পরিষ্কার করে আবার বুদ্ধকে দান করলে এবার বুদ্ধ মধু পান করেন।মধুপান করতে দেখে বানর আনন্দে আত্মহারা হয়ে গাছের এক শাখা হতে আরেক শাখায় লাফাতে গিয়ে অসাবধানতাবশত গাছের শাখা ভেঙ্গে মাটিতে পড়ে মারা যায়।